<doc><url>http://gate.ahram.org.eg/News/58991.aspx</url><date>10-4-2011 | 20:38 </date><author>أميرة هشام </author><title>سخرية وخفة دم في تعليقات المصريين على "فيسبوك" على خطاب مبارك</title><body>توالت التعليقات الحادة والغاضبة علي مواقع التواصل الاجتماعي فيسبوك وتويتر، إثر الخطاب المسجل الذي أذاعه الرئيس السابق حسني مبارك علي قناة العربية، وخرجت بعض التعليقات عن حدود اللياقة والأدب علي غير العادة، ولكن أغلبها تميز بخفة الدم والكوميديا السوداوية. 

وكان من الملاحظ أن البعض حرص على التعليق على خطاب مبارك، رغم حملة المقاطعة لموقع "فيسبوك" بسبب مسح صفحة المقاومة الفلسطينية للمرة الثالثة، وقرر أن يقطع مقاطعته اليوم لشبكة التواصل الاجتماعي "فيسبوك" ليسجل اعتراضه ومشاعر غضبه في تلك اللحظة التاريخية، أحد التعليقات أشار إلى أن خطاب مبارك يعني أنه "كويس" وقادر علي الذهاب للنيابة، . 

سريعا ماتحولت التعليقات الخارجة عن اللياقة إلى التعليقات والآراء التي تحمل خفة دم وكان من أبرز التعليقات: 
- هذه ثورة مضادة تستهدف إصابة الشعب بالشلل حتي لايقدر أن ينزل التحرير مرة أخرى، البلد محتاجة فوار عشان تهضم. 
- احنا الشعب اللي شيلنا الريس وفضل يخطب فينا بعد مااتشال 
- أنا حاسس ان مبارك هو اللى دعا للثورة وهو اللى اتضرب بالنار وهو اللى استشهد وهو اللى اللى نام فى الشارع وهو الراجل اللى ورا عمر سليمان، وأنا اللى حرامى 
- حد يجيبلى محامى بقه عشان مبارك هيرفع قضية عليا 
- ده حسني كان ناقص يقول أنا تكنوقراط 
- يعني إيه كوكا زيرو؟ يعني حسني مبارك يسرقنا وينهبنا وهو اللي يحاكمنا ويرفع علينا قضية 
- شكرا لمبارك.. شكرا لموحد القلوب. 
- خطاب فتشني فتش 
- مبارك مش بتاع ساندوتشات، مبارك بتاعة حرقة دم وتصريحات 
- أنا لا أملك أرصدة بالخارج كله باسم سوزي 
- تألمت كثيرا –ولا أزال – مما أتعرض له أنا وأسرتي من حملات ظالمة، يعني عمركوا مشفتوا واحد ربنا كرمه شويتين؟. 

- كان ناقص يقول أما بالنسبة للبدلة اللي متقلمة باسمي فإنني أؤكد لكم إن ماما سوزان هي اللي اشتغلتها بايديها، وسمعتى أنضف من الصينى بعد غسيله وماعنديش إلا حساب توفير فى البوسطة بحوش فيه مصروفي. 

وبعد التعليقات علي الخطاب، قرر البعض الذهاب إلى شرم الشيخ في مليونية ودعوا إلي ذلك أيضا بشكل ظريف حيث قالوا "مايوهك في ايدك، عوامتك في وسطك، الصن بلوك في شنطتك، هنقضي الويك إند الجاي عند بابا حسني في شرم".</body></doc>